Versoeningsaamtrek: Vat hande, bid vir SA  Angus Buchan (Argieffoto) Die tyd raak min om jou gratis sitplek te bespreek vir 19 November se versoeningsbyeenkoms by die FNB-Stadion in Soweto, Johannesburg. Die evangelis, Angus Buchan, wat een van die sprekers by die Sacred Assembly-byeenkoms is, het gevra dat alle volwassenes en kinders saam moet kom bid vir vrede en stabiliteit in Suid-Afrika. “Mense soek hoop, liefde, vrede en stabiliteit. Dit is juis liefde, vergifnis en goeie gesindhede wat geweld en woede moet vervang,” het Buchan gesê. Volgens hom is daar ŉ reusegebrek aan mense wat mekaar verstaan en vergewe. Dit lei tot ŉ gees van geweld, woede en negatiwiteit wat weer oorspoel na die jeug. “In die proses raak ons liefdeloos, is ons besig om mekaar meer en meer te wantrou en die land se naam deur die modder te sleep. Dit is uiteindelik selfvernietiging.” Die hooforganiseerder van die byeenkoms, die sanger Joe Niemand, het gesê dit is nie net ŉ een-dag-gebeurtenis nie. “Dit moet net die begin wees van iets wat ŉ nasionale trefkrag gaan hê. Die geleentheid word gratis aangebied in belang van die land en sy mense, en in afhanklikheid en geloof dat ons hemelse Vader dit sal gebruik om ons gesindhede te verander. Die byeenkoms strek ver oor alle kleur, taal en kerklike denominasies heen.” Niemand vertel hoe hy in ŉ restaurant met ŉ groep leiers in die taxi-bedryf vergader het om te praat oor openbare vervoer na die FNB-stadion op 19 November. “Dit is besonder sensitief, aangesien mense oor afgebakende sones vervoer sal moet word. Die onderhandelinge het gegaan oor vreedsame samewerking en buigsaamheid op die dag. Aan die einde van die vergadering het die hele groep in die middel van die besige restaurant opgestaan, in ŉ kring hande gevat, en saam gebid vir God se seën oor Suid-Afrika.” “Dit was ŉ Goddelike oomblik en die teenwoordigheid van Jesus was aanvoelbaar. Verreweg die meeste mense in Suid-Afrika, oor alle kleur- en kultuurgrense heen, smag na hoop, vrede en geregtigheid.” Buchan sê Suid-Afrikaners kyk dikwels soveel waarhede mis deur meer op die negatiewe te fokus. “Ons woon in een van die mooiste lande ter wêreld en verreweg die meeste Suid-Afrikaners is warm en liefdevolle mense. Dit is dieselfde mense wat voor die Here moet buig en Hom vra om die gees van verwoesting te breek. “Ek nooi alle Suid-Afrikaners om op 19 November in Soweto saam te trek: jonk, oud, swart, wit, bruin, Indiërs, mans, vroue en kinders; elke individu – myners, studente, predikers, boere, sportmense, huisvroue, oues van dae, onderwysers, politici, sakemense en werkloses …” Buchan glo Suid-Afrikaners moet in die eerste plek erken dat ons as mense fouteer en dat ons om vergifnis moet vra. “Eers wanneer ons voor die Almagtige buig en sy leiding vra, kan ons ŉ ommekeer in die land verwag.”